** Θεσσαλονίκη 4/2/2021**

 **ΔΕΛΤΙΟ ΤΥΠΟΥ**

**"Ανεπαρκής ο αντιπλημμυρικός σχεδιασμός στις Σέρρες. Περιοδεία Ν. Παππά και Χρ. Γιαννούλη στην περιοχή"**

Περιοδεία στις πληγείσες από τις πρόσφατες πλημμύρες περιοχές των Σερρών πραγματοποίησαν ο Τομεάρχης Υποδομών και Μεταφορών του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ Νίκος Παππάς και ο αναπληρωτής τομεάρχης Χρήστος Γιαννούλης. Στο κλιμάκιο συμμετείχαν επίσης ο βουλευτής ΣΕΡΡΩΝ του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ Λευτέρης Αβραμάκης, η περιφερειακή σύμβουλος της παράταξης «Κοιτάμε Μπροστά» Δήμητρα Θωμά και τοπικά στελέχη.

Τόσο στη συνάντηση με τον Αντιπεριφερειάρχη Σερρών Παναγιώτη Σπυρόπουλου, όσο και στη συνάντηση με το Δήμαρχο Εμμανουήλ Παππά Δημήτρη Νότα, έγινε εκτενής αναφορά στην έλλειψη ολοκληρωμένου αντιπλημμυρικού σχεδιασμού, με αποτέλεσμα να προκαλούνται εκτεταμένες καταστροφές όταν εκδηλώνονται πλημμυρικά φαινόμενα.

Επισημάνθηκε η ανάγκη επικαιροποίησης του αντιπλημμυρικού σχεδιασμού, αλλαγής του τρόπου διαχείρισης των χειμαρρικών οικοσυστημάτων υπό το πρίσμα και της κλιματικής αλλαγής.

Τονίστηκε παράλληλα ότι θα έπρεπε να έχουν γίνει συγκεκριμένα βήματα, όπως περιγράφονται στα Σχέδια Διαχείρισης Κινδύνων Πλημμύρας και στα Σχέδια Διαχείρισης Λεκάνης Απορροής Ποταμών, που εγκρίθηκαν το 2018 και αναφέρουν τον ρόλο του κάθε φορέα.

 **Έμφαση στα αντιπλημμυρικά έργα και στους οδικούς άξονες.**

Μείζονα ζητήματα της Περιφέρειας Κεντρικής Μακεδονίας εξετάστηκαν στη συνάντηση που είχαν με τον Περιφερειάρχη Απόστολο Τζιτζικώστα, οι βουλευτές του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ Χρήστος Γιαννούλης και Θεοδώρα Τζάκρη και η περιφερειακή σύμβουλος της παράταξης «Κοιτάμε Μπροστά» Δήμητρα Θωμά.

Ιδιαίτερη αναφορά έγινε από τον βουλευτή Α Θεσσαλονίκης και επικεφαλής της παράταξης «Κοιτάμε Μπροστά» Χρήστο Γιαννούλη στην ανάγκη αξιοποίησης όλων των χρηματοδοτικών εργαλείων προκειμένου να προχωρήσουν τα έργα στο πλαίσιο ενός ολοκληρωμένου σχεδίου αντιπλημμυρικής προστασίας που θα περιλαμβάνει και τη συντήρηση των υφιστάμενων υποδομών.

Αναφορά έγινε και στην ανάγκη εκσυγχρονισμού του οδικού δικτύου της Περιφέρειας, που θα δώσει ώθηση στην οικονομική δραστηριότητα και την ανάπτυξη της περιοχής.

Ο Χρήστος Γιαννούλης επεσήμανε πως ο ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ είναι στη θέση της επισπεύδουσας αντιπολίτευσης και δεν περιορίζεται απλά στην άσκηση κριτικής.

Από την πλευρά της η βουλευτής Πέλλας Θεοδώρα Τζάκρη αναφέρθηκε στη σπουδαιότητα τόσο του οδικού άξονα Θεσσαλονίκης-Έδεσσας, όσο και στη οδική σύνδεση Έδεσσας-Φλώρινας. Τόνισε επίσης τη μεγάλη σημασία που έχει για το Νομό Πέλλας η κατασκευή του φράγματος Αλμωπαίου (Καλής) και πρότεινε την ένταξή του έργου στο Ταμείο Ανάκαμψης για τη γεωργία.